พลังงานบริสุทธิ์เปิดขาย14-16ม.ค.
เทรดตลาดเอ็มเอไอ23ม.ค.นี้อัคคีปราการตั้ง2บาทเข้าก.พ.
10 ม.ค. 2556

เทรดตลาดเอ็มเอไอ23ม.ค.นี้อัคคีปราการตั้ง2บาทเข้าก.พ.
พลังงานบริสุทธิ์ได้ฤกษ์ขายหุ้นไอพีโอ เคาะราคา 5.50 บาท เทรด 23 ม.ค.นี้ ส่วนอัคคีปราการขาย 2 บาท ซื้อขายต้นเดือนหน้า
นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ (บล.) ฟินันเซีย ไซรัส ในฐานะแกนนำการจัดจำหน่ายและรับประกันการจำหน่ายหุ้นบริษัท พลังงานบริสุทธิ์ (EA) เปิดเผยว่า บริษัทจะเปิดให้จองซื้อหุ้น EA ในวันที่ 1416 ม.ค.นี้ จำนวน 560 ล้านหุ้น ราคาหุ้นละ 5.50 บาท คาดจะนำหุ้นเข้าซื้อขายในตลาดหลักทรัพย์ เอ็ม เอ ไอ (mai) วันที่ 23 ม.ค.นี้ 
การเสนอขายหุ้นครั้งนี้จะจัดสรรให้กับนักลงทุนสถาบัน 15% และนักลงทุนรายย่อย 85% ทั้งนี้ราคาหุ้นที่เสนอขายมีส่วนลดให้นักลงทุนประมาณ 15% คิดจากอัตราราคาต่อกำไรต่อหุ้น (พี/อี) ของหุ้นที่ทำธุรกิจเดียวกัน เช่น บริษัท เอสพีซีจี (SPCG) ที่มีค่าพี/อี 280 เท่า โดยคาดว่า EA จะได้รับการตอบรับที่ดีจากนักลงทุน เพราะเป็นหุ้นพื้นฐานดีทำธุรกิจพลังงานทดแทน และมีรายได้มั่นคงจากการที่มีสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย (กฟผ.) แล้ว 
บริษัทจะมีกำลังผลิตรวม 278 เมกะวัตต์ ทยอยลงทุนใน 3 ปี ปีละ 90 เมกะวัตต์ ซึ่งปีนี้จะเริ่มลงทุนที่เฟสแรกที่ จ.นครสวรรค์ และจะรับรู้กำไรในปี 2557 จำนวน 915 ล้านบาท สำหรับเงินที่ได้จากการระดมทุนครั้งนี้ 3,080 ล้านบาท บริษัทจะนำไปลงทุนในโครงการผลิตไฟฟ้าเฟสที่ 2
ด้านนายสมโภชน์ อาหุนัย ประธานเจ้าหน้าที่บริหาร EA กล่าวว่า บริษัทคาดว่าปี 2556 จะมีรายได้จากการขายไฟฟ้าประมาณ 145-150 ล้านบาท มีกำไรสุทธิ 63 ล้านบาท ส่วนรายได้และกำไรของธุรกิจไบโอดีเซลยังไม่สามารถตอบได้ เพราะขึ้นอยู่กับปริมาณปาล์มที่ผลิตได้และต้นทุนอื่นๆ ด้านผลประกอบการงวด 9 เดือนแรก ปี 2555 บริษัทมีกำไรสุทธิ 69.76 ล้านบาท ซึ่งมากกว่าปี 2554 ทั้งปีที่มีกำไรสุทธิ 63 ล้านบาท 
นายวันชัย เหลืองวิริยะ ประธานกรรมการบริหารและกรรมการผู้จัดการ บริษัท อัคคีปราการ (AKP) เปิดเผยว่า บริษัทจะเสนอขายหุ้นให้ประชาชนครั้งแรก (ไอพีโอ) จำนวน 84 ล้านหุ้น ในราคาหุ้นละ 2 บาท ระหว่างวันที่ 23-25 ม.ค.นี้ โดยแบ่งการเสนอขายออกเป็น 2 ส่วน คือ เสนอขายให้กับผู้ถือหุ้นของบริษัท เบตเตอร์ เวิลด์ กรีน (BWG) ซึ่งเป็นบริษัทแม่จำนวน 21 ล้านหุ้น ที่เหลือ 63 ล้านหุ้น ขายให้ประชาชนทั่วไป หลังจากนั้นจะนำหุ้นเข้าซื้อขายในตลาดหลักทรัพย์ เอ็ม เอ ไอ วันที่ 7 ก.พ.นี้ 
“มั่นใจว่าหุ้นไอพีโอของบริษัทจะได้รับการตอบรับเป็นอย่างดีจากนักลงทุน เพราะบริษัทมีปัจจัยพื้นฐานแข็งแกร่งจากผลประกอบการที่เติบโตสูง เนื่องจากเป็นธุรกิจที่มุ่งกำจัดกากอุตสาหกรรมเป็นอันตราย ช่วยดูแลสิ่งแวดล้อมและสุขภาพของประชาชนโดยตรง และเป็นผู้ประกอบการเตาเผาปลอดมลพิษเพียงรายเดียวในประเทศและภูมิภาคอาเซียน ทำให้โอกาสเติบโตมีอยู่อีกมากในอนาคต” นายวันชัย กล่าว
ทั้งนี้ AKP ได้แต่งตั้งให้บริษัทหลักทรัพย์ (บล.) คันทรี่ กรุ๊ป เป็นที่ปรึกษาทางการเงินและผู้จัดการจัดจำหน่ายและรับประกันการจำหน่ายหุ้น และมีผู้ร่วมจัดจำหน่ายอีก 2 แห่ง คือ บล.ฟิลลิป (ประเทศไทย) และ บล.เคที ซีมิโก้
สำหรับในปี 2554 บริษัทมีรายได้จากการให้บริการรวม 282.52 ล้านบาท และมีกำไรสุทธิจำนวน 50.04 ล้านบาท ถือเป็นการเติบโตจากปีก่อนหน้า 52.7% และ 119.18% ตามลำดับ และในงวด 9 เดือนแรกของปี 2555 บริษัทมีรายได้รวม 257.86 ล้านบาท และมีกำไรสุทธิ 33.65 ล้านบาท